A Bizottság 2331/97/EK rendelete
(1997. november 25.)
a bizonyos sertéshústermékek export-visszatérítésére vonatkozó különleges feltételekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 3290/94/EK rendelettel [1] módosított, a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [2] és különösen annak 13. cikke (12) bekezdésére és 22. cikkére,
tekintettel a legutóbb a 163/94/EK rendelettel [3] módosított, a visszatérítésben vagy egyéb támogatásban részesülő mezőgazdasági termékek kivitele során végzett ellenőrzésről szóló, 1990. február 12-i 386/90/EGK tanácsi rendeletre [4] és különösen annak 6. cikkére,
mivel a legutóbb a 2114/97/EK rendelettel [5] módosított, a mezőgazdasági termékekre vonatkozó export-visszatérítési rendszer alkalmazásának közös részletes szabályai megállapításáról szóló, 1987. november 27-i 3665/87/EGK bizottsági rendelet 13. cikke [6] előírja, hogy semmilyen visszatérítés nem nyújtható abban az esetben, ha a termék vagy az áru abban a formában, amelyben kivitelre kerül, nem megbízható és jól értékesíthető minőségű;
mivel az említett követelmények mindazonáltal elégtelennek bizonyultak annak biztosításához, hogy egyes, a 2759/75/EGK rendelet 1. cikke (1) bekezdésében felsorolt termékek utáni visszatérítések kifizetésekor egységes feltételek érvényesüljenek;
mivel következésképpen az átlagminőségű termékekre vonatkozó és a gyengébb minőségű termékek utáni visszatérítések kifizetésének visszautasítását lehetővé tevő kiegészítő feltételeket kell közösségi szinten megállapítani;
mivel az 16010099 és az 16024919 KN-kód alá tartozó és a baromfihúst nem tartalmazó termékek esetében rendelkezni kell egy kiegészítő minőségi kategóriáról, amelyre nézve magas szintű minőségi feltételeket kell megállapítani abból a célból, hogy az ilyen termékek után nyújtott visszatérítés korlátozható legyen abban az esetben, ha a kiviteli engedély iránti kérelmekben megjelölt mennyiségek túllépik, vagy várhatóan túl fogják lépni a hagyományos mennyiségeket;
mivel az e rendeletnek való megfelelés biztosítására elengedhetetlenül fontos ellenőrzéseket bevezetni; mivel az említett ellenőrzéseket az 1167/97/EK rendelettel [7] módosított, a visszatérítésre jogosult mezőgazdasági termékek kivitelekor elvégzett fizikai ellenőrzések tekintetében a 386/90/EGK tanácsi rendelet alkalmazására vonatkozó részletes szabályok megállapításáról szóló, 1995. szeptember 20-i 2221/95/EK bizottsági rendeletnek [8] megfelelően kell lefolytatni, és azoknak különösen ki kell terjedniük az érzékszervi vizsgálatra, valamint a fizikai és kémiai elemzésre; mivel a visszatérítési kérelmekhez ennek megfelelően csatolni kell egy írásos nyilatkozatot arról, hogy a szóban forgó termékek eleget tesznek az ebben a rendeletben megállapított követelményeknek;
mivel a fizikai és kémiai ellenőrzések szabványosításának biztosítása érdekében rendelkezni kell bizonyos, világosan meghatározott elemzésekről;
mivel továbbá módosult a visszatérítéssel érintett termékek száma, és változások következtek be a különböző, érintett rendeletekre történő hivatkozások terén; mivel az egyszerűbb kezelhetőség kedvéért a legutóbb az 1526/92/EGK rendelettel [9] módosított, a bizonyos sertéshústermékek kiviteli visszatérítésére vonatkozó különleges feltételekről szóló, 1978. január 30-i 171/78/EGK bizottsági rendeletet [10] ennek megfelelően hatályon kívül kell helyezni;
mivel az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az export-visszatérítések - az egyéb közösségi rendelkezések és különösen a 3665/87/EGK rendelet sérelme nélkül - csak az e rendelet I. mellékletében felsorolt termékek után nyújthatók abban az esetben, ha:
a) azok megfelelnek az ott megállapított feltételeknek;
és
b) a kiviteli nyilatkozat 44. rovatában szerepel a következő szöveg: "a 2331/97/EK rendeletnek megfelelő áru".
(2) E rendelet alkalmazásában az emberi fogyasztásra gyártott, és a felhasznált nyersanyagok, a kielégítő higiéniai feltételek mellett történő előkészítésük, valamint csomagolásuk következtében erre alkalmas termékeket a 3665/87/EGK rendelet 13. cikkének értelmében megbízható és jól értékesíthető termékeknek kell tekinteni.
2. cikk
Amikor a 2221/95/EK rendelet 5. cikkében említett ellenőrzéseket végzik, az ebben a rendeletben érintett termékekre irányuló ellenőrzések a következőkből állnak:
a) egy érzékszervi vizsgálat;
és
b) az e rendelet II. mellékletében megállapított módszereket alkalmazó fizikai és kémiai elemzések.
3. cikk
A 171/78/EGK rendelet hatályát veszti.
4. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ezt a rendeletet 1997. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó minden tagállamban.
Kelt Brüsszelben, 1997. november 25-én.